**Balatonföldvár VÁROS ÖNKORMÁNYZATA**

**PÉNZÜGYI ÉS GAZDASÁGI BIZOTTSÁG**

**8623 Balatonföldvár, Petőfi Sándor utca 1. Tel: 84-540-330. Fax: 540-332.**

**ELŐTERJESZTÉS**

**Balatonföldvár Város Önkormányzata Képviselő-testületének**

**2019. november 21. napján tartandó ülésére**

Előterjesztést készítette: Mikóné Fejes Ibolya aljegyző

Az előterjesztés tárgya: Tájékoztató vagyonnyilatkozat-tételi kötelezettség teljesítéséről

Döntéshozatal: Egyszerű többséggel Tárgyalás: Nyilvános ülésen

***Tisztelt Képviselőtestület!***

Az **önkormányzati képviselő** a vagyonnyilatkozat-tételi kötelezettségének a megválasztásától, majd ezt követően minden év január 1-jétől számított harminc napon belül köteles eleget tenni *(Mötv. 39. §).* Tekintettel arra, hogy az Mötv. szóhasználatában a vagyonnyilatkozat-tételi kötelezettséget a megválasztás alapozza meg, így a képviselőnek 30 napon belül akkor is kell vagyonnyilatkozatot tenni, ha ismételten választják meg önkormányzati képviselőnek. Az általános önkormányzati választások napján, vagyis 2019. október 13-án mandátumot nyert képviselő a kötelezettségének legkésőbb 2019. november 12-ig tehet eleget.

A nem a képviselők közül választott alpolgármester (a továbbiakban: nem képviselő alpolgármester) vagyonnyilatkozat-tételének határideje nem az önkormányzati választások időpontjától számítódik. Tekintettel arra, hogy őt az alakuló ülésen választották meg, a rá irányadó határidő 2019. november 23.

A képviselő a vagyonnyilatkozatához köteles csatolni a vele közös háztartásban élő hozzátartozók vagyonnyilatkozatát is *[Mötv. 39. § (1) bek.].* A képviselő felelőssége és kötelezettsége tehát, hogy a saját vagyonnyilatkozatán kívül valamennyi vagyonnyilatkozat-tételre kötelezett hozzátartozójának vagyonnyilatkozata is leadásra kerüljön. Kiskorú gyermek nevében a vagyonnyilatkozatot törvényes képviselője teszi meg.

Amennyiben a képviselő vagyonnyilatkozat-tételi kötelezettségét elmulasztja – annak benyújtásáig – a képviselői jogait nem gyakorolhatja, tiszteletdíjban, természetbeni juttatásban és költségtérítésben nem részesülhet *[Mötv. 39. § (2) bek.].*

A vagyonnyilatkozat-tételi kötelezettség teljesítésének elmulasztása vagy megtagadása esetén a képviselő megbízatása nem szűnik meg a törvény erejénél fogva, azonban megalapozhatja a méltatlanság fennállását. A képviselő magatartása sérti a képviselői tevékenységével kapcsolatos közbizalmat – a képviselőnek kötelessége ugyanis a testület munkájában és döntéshozatali eljárásában részt venni, abból azonban éppen a vagyonnyilatkozat-tétel elmulasztásával vagy megtagadásával zárja ki magát.

Az Mötv. különbözőképpen szabályozza a képviselő, valamint annak hozzátartozója esetében a vagyonnyilatkozat nyilvánosságát: míg a képviselő vagyonnyilatkozata – az ellenőrzéshez szolgáltatott azonosító adatok kivételével – közérdekből nyilvános *[Infotv. 3. § 6. pont, Mötv. 39. § (3) bek.]*, addig a hozzátartozók vagyonnyilatkozata nem nyilvános, abba csak a vagyonnyilatkozat-vizsgáló bizottság tagjai tekinthetnek be kizárólag ellenőrzés céljából *[Mötv. 39. § (3) bek.]*.

A vagyonnyilatkozatot a szervezeti és működési szabályzatban erre kijelölt Pénzügyi és Gazdasági Bizottság tartja nyilván és ellenőrzi.

A képviselő és hozzátartozója tárgyévben tett vagyonnyilatkozatának benyújtását követően, a vagyonnyilatkozat-vizsgáló bizottság a képviselőnek visszaadja az előző évre vonatkozó vagyonnyilatkozatát.

A **bizottság nem képviselő tagja** a képviselővel hasonló felelősséggel járó pozíciót is betölthet, ezért a törvény a bizottság képviselő tagjaihoz hasonló jogi helyzetet biztosít a bizottság külső, nem képviselő tagjai számára *(Mötv. 40. §)*.

A bizottság nem képviselő tagjának vagyonnyilatkozat-tételi kötelezettségéről az egyes vagyonnyilatkozat-tételi kötelezettségekről szóló 2007. évi CLII. törvényben (a továbbiakban: Vnytv.) találunk szabályozást.

Vagyonnyilatkozat-tételre kötelezett az a közszolgálatban nem álló személy, aki – önállóan vagy testület tagjaként – feladatai ellátása során költségvetési vagy egyéb pénzeszközök felett, továbbá az állami vagy önkormányzati vagyonnal való gazdálkodás tekintetében javaslattételre, döntésre, illetve ellenőrzésre jogosult *[Vnytv. 3. § (3) bekezdés eb) pont]*.

Annak is vagyonnyilatkozat-tételi kötelezettsége van, aki egyedi állami vagy önkormányzati támogatásról való döntésre irányuló eljárás lefolytatása során kerül döntési helyzetbe *[Vnytv. 3. § (3) bekezdés ec) pont]*.

A képviselő-testület bizottságának nem képviselő tagjai költségvetési pénzeszközök felett, egyedi állami vagy önkormányzati támogatások felett döntésre jogosultak lehetnek, tehát vagyonnyilatkozat-tételre kötelezettek. A vagyonnyilatkozat-tételi kötelezettséget ebben az esetben a szervezeti és működési szabályzatban kell feltüntetni.

A bizottságok nem képviselő tagjai a vagyonnyilatkozat-tételi kötelezettségüket a megválasztásukat követő 30 napon belül kötelesek teljesíteni, majd ezt követően az esedékesség évének június 30. napjáig *[Vnyt. 5. § (1) bekezdés cb) pont].* **Az első vagyonnyilatkozat megtételének határideje esetükben 2019. november 23. napja.**

A vagyonnyilatkozat-tételi kötelezettség megtagadása esetén a bizottság nem képviselő tagjának megbízatása a Vnytv. erejénél fogva megszűnik *[Vnytv. 9. § (2) bek.]*.

Nyilvános ülésen kell megtárgyalni a vagyonnyilatkozat-tételi kötelezettség teljesítéséről szóló beszámolót mind a feladatra kijelölt bizottságnak, mind pedig ezt követően a képviselő-testületnek is (az Mötv. értelmében zárt ülés abban az esetben tartandó, ha vizsgálat indul a vagyonnyilatkozat tartalmával kapcsolatban).

A Pénzügyi és Gazdasági Bizottság megállapította, hogy Balatonföldvár Város Önkormányzata Képviselőtestületének tagjai, valamint a nem képviselő alpolgármester vagyonnyilatkozat-tételi kötelezettségének határidőben eleget tett. A Pénzügyi és Gazdasági Bizottság, valamint a Humán Bizottság nem képviselő tagjai esetében a vagyonnyilatkozat-tétel határideje még nem járt le.

Határozati javaslat:

Balatonföldvár Város Önkormányzatának Képviselőtestülete a Pénzügyi és Gazdasági Bizottság előterjesztése alapján megállapítja, hogy a képviselőtestület tagjai: a polgármester és az önkormányzati képviselők, valamint a nem képviselőtestületi tag alpolgármester, Magyarország helyi önkormányzatairól szóló törvényben foglalt vagyonnyilatkozat-tételi kötelezettségüknek határidőben eleget tettek.

Balatonföldvár, 2019. november 14.

 Veres Zsolt sk.

 PGB elnöke